Nicholsonová, Lucia, poslankyňa NR SR (2013-12-17):
Ešte raz, všetkým, ktorí ste v sále, sa chcem veľmi pekne poďakovať. Ja musím oceniť; prepáč, Richard; ja musím oceniť aj to, že tu sedeli aspoň niektorí poslanci SMER-u, aj keď nevystúpili. Myslím si, že tak ľudsky som zachytila, že mnohí s tým návrhom aj súhlasia. Možno by zaňho nezahlasovali, ale je to vidieť proste na tom, ako počúvate, ako reagujete, že ste stotožnení s tým, čo človek rozpráva a niekedy pomáha aj to. Ja to chcem oceniť. Ale môžem vám povedať, že to, čoho som bola svedkom, keďže sedím tu a pozerala som sa do tej uličky, a to hnusné gesto, ktoré predviedol pán Kolesík, tak z toho mi je teda úprimne smutno. Pán Kolesík, vy ste najväčšia hanba tohto parlamentu! Ja neviem, či si to uvedomujete, alebo nie. Vy ste jeden mladý fagan, ktorému chýba akákoľvek úcta ku komukoľvek. Vy nemáte v sebe tú najmenšiu pokoru a ja vás vyzývam, aby ste si takéto gestá nechali na doma! Ja vám poviem teraz, možnože to bude veľmi silné, ale keby z môjho syna, ktorý má dnes pätnásť rokov, mal jedného dňa vyrásť taký fagan, ako ste vy, bez akejkoľvek pokory, tak by som bola rada, keby tie sterilizácie boli zadarmo a sprístupnené úplne pre každého. A ja vás vyzývam, aby ste si už nikdy nedovolili k mojim kolegom tak nechutné gesto, akého ste sa dopustili, pretože to bolo pod akúkoľvek úroveň. A teraz by som rada k veci niečo. Chcela by som začať tam, kde skončil Martin Poliačik. Chcela by som vám povedať, že tento náš návrh nie je vôbec o Mariánovi Kotlebovi, pretože on sa prvýkrát tento návrh objavil v našom programe v roku 2010, neskôr v roku 2012. Je súčasťou našich opatrení, ktoré prinášame teda so zdravým rozumom, a vtedy v roku 2010 ja som ani nevedela, že nejaký Kotleba existuje. Predložila som ho pred rokom a robím to opäť. Minulý rok získal tento návrh zákona podporu 15 poslancov Národnej rady Slovenskej republiky. Je to, je to veľmi málo, ale ja som si myslela, že keď sa zamyslíme všetci spoločne nad tým, že počas toho jedného roka sa narodili stovky, tisíce detí do rómskych komunít, alebo aj nie do rómskych komunít, len do absolútnej chudoby a žijú v tej mizérii každý deň a tečie im z nosa a sú nahé a nemajú čo jesť a poniektoré končia aj v latrínach, že sa možnože zamyslíme a možnože niektorí aj prijmú šancu na taký akože reparát. Aj keď teda nie som naivná, asi, asi ho neposuniete do druhého čítania. Ale preto som ho predložila, nie kvôli nejakému Kotlebovi. A dnes som tu počúvala slušnú debatu, musím povedať, ale strašne veľa odznievalo na margo toho, ako neregulovať, pretože je to niečo proti našej prirodzenosti. A to, ako to je s našou prirodzenosťou a s tým súvisiacou pôrodnosťou, nám vysvetlil celkom dobre Martin Poliačik. Mne sa to vysvetlenie z toho prejavu veľmi páčilo, ale musím vám povedať, že napriek tomu, že dnes ma viacerí poslanci chceli poúčať, ako byť ženou a ako byť plodnou, ja, ja teraz som celkom žena a mám dve deti a mám deti veľmi rada a ja by som tých detí mala úplne pokojne aj sto, ale nemám ich, lebo proste regulujem. Samozrejme, že regulujem tú svoju pôrodnosť, všetci to robíme, všetci to robíme! Súvisí to s veľkosťou bytu, s tým koľko máme izieb, so sociálnymi pomermi, s tým, koľko máme toho na tanieri, čo máme na tanieri, koľko peňazí prinášame do tej domácnosti, čo si môžme dovoliť, čo si už dovoliť nemôžme, robíme to jednoducho všetci. A používame na to rôzne metódy. Niektorí proste používajú takú tú celkom náročnú metódu výpočtu plodných dní, niektorí, naopak, hormonálnu antikoncepciu, iní vnútromaternicové teliesko, niektorí možnože celibát, ja, ja neviem. Ale mohli by sme si priznať, na tom by sme sa mohli zhodnúť všetci, ako sme tu, že nie všetci ľudia na Slovensku majú túto možnosť. Proste nie pre všetkých sú dostupné tie metódy, aby sa dopracovali k tomu, ako čo najcitlivejšie regulovať to, koľko sa nám narodí detí. Myslím si, že toto je fakt, ktorý je nespochybniteľný, a preto vás veľmi pekne prosím, aby ste pochopili, keď už aj nepodporíte, aby ste pochopili, že v tomto návrhu nám ide o to, aby všetci mali tú istú možnosť, aby mali možnosť využiť dobrovoľné a bezplatné sterilizácie. Nič viac a nič menej. Ak to aj posuniete, ak by to nedajbože bolo niekedy účinné, možno sa tu stretneme alebo na nejakom inom fóre a povieme si, že nikto to nevyužil, že jednoducho ako nie je o to záujem. To je v poriadku, tí ľudia to nemusia využiť. Ide mi iba o to, aby tí ľudia mali takú istú šancu ako tí, ktorí dnes na to majú. Ďakujem pekne.